Sydney Sweeney

Sydney Bernice Sweeney (s. 12. syyskuuta 1997 Spokane, Washington) on yhdysvaltalainen näyttelijä, malli ja tuottaja. Hänet tunnetaan erityisesti HBO:n televisiosarjasta Euphoria (2019–) ja The White Lotus -sarjasta (2021), joista molemmista hän oli ehdolla Emmy-palkinnon saajaksi vuonna 2022.

Näyttelijä uran lisäksi Sweeney on toiminut tuottajana vuonna 2020 perustamansa Fifty-Fifty Filmsin kautta, ja hän omistaa useaan kirjaan filmatisointioikeudet. 

Sweeneytä pidetään yhtenä nykyajan seksisymboleista. Hänet tunnetaan lukuisista alastonkohtauksistaan, ja Sweeney on itse suhtautunut myönteisesti alastonkohtauksiin sekä sanonut niiden olevan merkittävä osa työtään ja naisen kehon olevan tarinankerronnan apuväline.

 Tausta 
Sweeney syntyi Spokanessa Washingtonin osavaltiossa keskiluokkaiseen perheeseen vanhempiensa Lisa ja Steven Sweeneyn esikoisena. Hänen äitinsä on asianajaja, ja hänen isänsä työskentelee lääketieteen alalla. Sydneyllä on nuorempi veli Trent. Perhe muutti Los Angelesiin, kun Sweeney oli 13-vuotias, jotta hän voisi luoda uraa näyttelijänä. Muuton jälkeen hänen vanhempansa erosivat. Sweeney on kertonut kasvaneensa uskonnollisessa perheessä.

Sweeney kiinnostui näyttelemisestä lapsena, koska hän halusi osallistua kotikaupungissaan kuvatun indie-elokuvan koe-esiintymiseen. Hän ja hänen veljensä Trent saivat kumpikin roolin zombielokuvasta ZMD: Zombies of Mass Destruction. Sweeney laati 12-vuotiaana vanhemmilleen PowerPoint-esityksen, jolla hän esitteli suunnitelmansa ja tavoitteensa näyttelijänuraa varten.

Sweeney on opiskellut yrittäjyyttä ja harrastanut vapaaottelua. Lukioaikanaan Sweeney kilpaili grapplingissä.

 Ura näyttelijänä 
Uran alku (2009–2019)
Sweeney vieraili uransa alussa monissa televisiosarjoissa, kuten 90210, Criminal Minds – FBI-tutkijat, Greyn anatomia, In the Vault ja Valehtelevat viettelijät.

Vuonna 2018 Sweeney näytteli Netflix-sarjassa Everything Sucks!, joka kertoo kahdesta lukion opiskelijaryhmästä vuoden 1996 Oregonissa. Sen jälkeen hän esiintyi HBO:n minisarjassa Sharp Objects, jossa hän näytteli Alicea, jonka Amy Adamsin näyttelemä hahmo tapaa psykiatrisessa sairaalassa. Sweeneyn hahmon oli alun perin tarkoitus olla pienemmässä roolissa, mutta ohjaaja lisäsi hänelle kohtauksia. Roolia varten Sweeney perehtyi mielenterveysongelmista ja itsetuhoisuudesta kärsivien ihmisten tarinoihin sekä vieraili sairaaloissa, joissa oli hoidettavana itsetuhoisuudesta kärsiviä potilaita.

Sweeneyn ensimmäisiä merkittävämpiä rooleja oli Edenin osa draamasarjan The Handmaid’s Tale – Orjattaresi toisella tuotantokaudella. Sarjan näyttelijäkaarti oli ehdolla parhaan näyttelijäkokoonpanon SAG-palkintoon. Sweeney sai roolisuorituksestaan myönteistä palautetta, ja sitä pidetään yhtenä hänen läpimurtoaan edistäneistä rooleista.

Sweeney esiintyi vuonna 2018 jännityselokuvassa Under the Silver Lake. Hän esitti myös sankaritarta kauhuelokuvassa Along Came the Devil.

Sweeney esiintyi vuonna 2019 draamaelokuvassa Clementine, komediaelokuvassa Big Time Adolescence ja Quentin Tarantinon draamakomediassa Once Upon a Time in Hollywood. Viimeksi mainitussa hän näytteli Dianne ”Snake” Lakea, yhtä Mansonin kultin jäsenistä.

Läpimurto (2019–)
Vuonna 2019 Sweeney sai laajempaa huomiota tehdessään ensiesiintymisensä teinidraamasarjassa Euphoria, jossa hän esittää Cassie Howardia. Sarja oli menestys ja siitä tuli HBO:n toiseksi katsotuin sarja. Sweeneyn roolihahmolla on sarjassa paljon alastonkohtauksia, jotka saivat runsaasti huomiota ja aiheuttivat keskustelua muun muassa elokuvissa esiintyvästä alastomuudesta ja miehisestä katseesta. Cassie Howardin roolista Sweeney sai paljon kehuja ja oli roolistaan ehdolla parhaan draamasarjan naissivuosan Primetime Emmy -palkintoon vuonna 2022. Sweeney on mukana sarjan kolmannella kaudella, jota aletaan esittää HBO:lla huhtikuussa 2026.

Sweeney esitti vuonna 2020 pääosaa kauhuelokuvassa Nocturne ja esiintyi seuraavana vuonna HBO:n sarjassa The White Lotus, jonka on luonut Mike White. Roolistaan Sweeney oli ehdolla parhaan minisarjan tai televisioelokuvan naissivuosan Primetime Emmy -palkintoon. Syyskuussa 2021 ensi-iltansa sai eroottinen jännityselokuva The Voyeurs, jossa Sweeney oli pääroolissa yhdessä Justice Smithin kanssa.

Sweeney esitti 2023 rikosdraamassa Reality Yhdysvaltain ilmavoimien veteraania ja NSA:n kääntäjää Reality Winneriä. Sweeney sai roolistaan runsaasti kehuja sekä Critics’ Choice Television Awards -ehdokkuuden. Saman vuoden lopussa ensi-iltansa sai romanttinen komedia Anyone But You, jonka pääroolissa Sweeney oli Glen Powellin kanssa.

Sweeney esiintyi vuoden 2023 aikana The Rolling Stonesin ”Angry”-singlen musiikkivideolla. Videon julkaisun jälkeen joidenkin mukaan häntä seksualisoitiin videolla, mutta Sweeney itse oli kritiikkiä vastaan ja sanoi olleensa ylpeä päästyään Rolling Stonesin musiikkivideolle sekä voimaantunut tanssimaan ja esittelemään kehoaan.

Helmikuussa 2024 ensi-iltansa sai Marvel Cinematic Universe -elokuva Madame Web, joka sai erittäin kielteisen vastaanoton. Samana vuonna hän näytteli myös psykologisessa kauhuelokuvassa Immaculate – tahraton, jonka tuottajana hän myös toimi, sekä Ron Howardin trillerissä Eden. 

Vuonna 2025 Sweeney näytteli nyrkkeilijä Christy Martinia elämäkertaelokuvassa Christy. Sweeney harjoitteli nyrkkeilyä rooliaan varten päivittäin kolmen kuukauden ajan. Elokuvan huonosta taloudellisesta menestyksestä ja vaihtelevasta vastaanotosta huolimatta Sweeney sai roolistaan kehuja. Vuoden 2025 lopulla ensi-iltansa sai myös eroottinen jännityselokuva Kotiapulainen, jossa Sweeney ja Amanda Seyfried olivat pääosissa. Elokuva sai pääosin positiivisia arvioita ja tuotti yli 385 miljoonaa dollaria. Tammikuussa 2026 Lionsgate Films ilmoitti, että elokuvasta on suunnitteilla jatko-osa, jonka pääosassa Sweeney on jatkamassa.

Sweeney näyttelee Kim Novakia romanttisessa draamassa Scandalous, jonka ohjaa Colman Domingo. Elokuva kertoo tositarinan Kim Novakin ja Sammy Davis Jr:n 1950-luvun romanttisesta suhteesta. Elokuva kuvataan alkuvuodesta 2026. Sweeneyn on määrä näytellä Apple Studiosin uudessa elokuvassa The Man From Rio, jonka ohjaa Justin Lin. Lisäksi Sweeneyn on määrä näytellä Sony Picturesin elokuvassa Barbarella, joka on nykyaikaistettu versio vuoden 1968 samannimisestä elokuvasta, jonka pääosaa esitti Jane Fonda. Elokuva perustuu Jean-Claude Forestin samannimiseen ranskalaiseen sarjakuvaan.

Sweeney on kiinnitetty esittämään Edith Whartonin klassikkoromaaniin Custom of the Country perustuvaa elokuvasovitusta, jonka tuottavat Studiocanal ja Charles Finchin Rabbit’s Foot Films. Elokuvan ohjaa Josie Rourke, joka on myös sovittanut käsikirjoituksen Whartonin romaanin pohjalta.

 Ura yrittäjänä 
Ura tuottajana

Sweeney perusti oman tuotantoyhtiön Fifty-Fifty Filmsin vuonna 2020 ja omistaa tuotantoyhtiönsä kautta oikeudet usean kirjan filmatisointiin. Sweeney pyrkii edistämään esikoiskirjailijoiden teoksien filmatisointeja. Sweeney päätyi ostamaan filmatisointioikeudet Jessica Goodmanin They Wish They Were Us -kirjaan luettuaan sen agenttinsa pyynnöstä. HBO Max alkoi kehittää sarjaa nimellä The Players Table. Hän tulee myös esiintymään televisiosarjan pääosassa.  Sarjan kuvaaminen ja tuotanto on kuitenkin myöhästynyt alkuperäisestä aikataulusta muun muassa vuoden 2023 Hollywoodin käsikirjoittajien lakon ja tuottaja Jean-Marc Valléen kuoleman vuoksi. Sarjan julkaisupäivä ei ole tiedossa.

Sweeney toimi vastaavana tuottajana vuoden 2025 elokuvassa Kotiapulainen.

Sweeneyn on määrä toimia vastaavana tuottajana Apple Original Filmsin uudessa elokuvassa The Man From Rio sekä Sony Picturesin elokuvassa Barbarella.

Syrn-alusvaatemerkki

Tammikuussa 2026 Sweeney perusti oman alusvaatemerkin Syrnin.

 Julkisuuskuva ja vaikutus 
pienois|pysty|Sydney Sweeney Toronton elokuvajuhlilla vuonna 2025.
Sweeney on noussut yhdeksi Z-sukupolven suosituimmista uusista näyttelijöistä, ja häntä on pidetty sukupolven seksisymbolina. Sweeneyn profiili oli elokuvatietokanta IMDb:n vierailluin profiili vuonna 2024. Hänellä on kokemusta eri genrelajien rooleista, kuten komediasta-, toiminta- ja kauhuelokuvista. Sweeneyn Instagram-tilillä oli vuoden 2026 tammikuussa 25,8 miljoonaa seuraajaa.

Sweeney on usein esiintynyt rooleissaan vähissä vaatteissa tai täysin alasti. Lehdistössä on käsitelty Sweeneyn rintojen kokoa, ja hän on itse kertonut nuorempana ajatelleensa menevänsä rintojen pienennysleikkaukseen täyttäessään 18 vuotta. Sweeney on itse suhtautunut myönteisesti alastonkohtauksiin sekä sanonut niiden olevan merkittävä osa työtään ja naisen kehon olevan tarinankerronnan apuväline. Useista alastonkohtauksista huolimatta hän on toivonut vanhempien ymmärtävän eron hänen itsensä ja esittämiensä roolihahmojen välillä, jotta hän voisi toimia lapsille esikuvana.

Sweeneytä on kutsuttu nykyajan Marilyn Monroeksi.

Näyttelemisen lisäksi Sweeney on myös mainostanut monia tuotteita sekä esiintynyt lukuisissa mainoksissa. Hän on toiminut muun muassa Rihannan perustaman alusvaatebrändi Savage X Fentyn ja italialaisen vaatebrändi Miu Miun mallina.  Vuonna 2021 hänet myös valittiin Guess Originalsin Anna Nicole Smith -kokoelman kasvoksi. 

Toukokuussa 2025 Sweeney ilmoitti yhteistyöstään miesten hygieniamerkin Dr. Squatchin kanssa. He tuottivat yhdessä 5 000 erikoiserän saippuaa, joka sisälsi Sweeneyn käyttämää kylpyvettä. Koko saippuaerä myytiin nopeasti loppuun ja osa erästä myytiin verkossa uudelleen jopa voitolla. Osa ihmisistä oli tyytymättömiä Sweeneyyn, koska tuotetta pidettiin naisia seksualisoivana. Toiset kuitenkin väittivät, että hän kiinnitti huomion kehonsa esineellistämiseen ja pitivät elettä voimaannuttavana.

Heinäkuussa 2025 Sweeney toimi American Eaglen mainoskasvona kampanjassa nimeltä ”Sydney Sweeney Has Great Jeans”. Kampanjasta tuli kuitenkin kiistanalainen, sillä siinä oli sanaleikki geenien ja farkkujen välillä. Sosiaalisessa mediassa osa katsojista piti sitä eugeniikkaa ja valkoista ylivaltaa mainostavana. American Eagle ylisti kampanjaa ja piti sitä menestyksenä. Yrityksen osake nousi mainoksen julkaisupäivänä 12 prosenttia.

Tammikuussa 2026 Sweeney julkaisi Instagramissa itsestään videon, jossa hän peitti Hollywood-kylttiä rintaliiveillä. Sweeney haki tempauksella huomiota, mainostaakseen omaa uutta naisten alusvaatebrändiä Syrnia. Sweeney sai tapauksesta kritiikkiä, sillä hänellä ei ollut lupaa tempaukselle Hollywood Chamber of Commercelta, joka omistaa Hollywood-kyltin.

 Yksityiselämä 
Sweeney seurusteli vuodesta 2018 chicagolaisen ravintoloitsijan Jonathan Davinon kanssa. He menivät kihloihin helmikuussa 2022, mutta parisuhde päättyi maaliskuussa 2025.  Pian suhteen päättymisen jälkeen Sweeney alkoi seurustella musiikkimanageri Scooter Braunin kanssa.

Sweeney on myös vanhanaikaisten autojen harrastaja ja omistaa muun muassa vuoden 1967 Ford Mustangin sekä vuoden 1969 Ford Broncon. Yhteistyössä Fordin kanssa Sweeney sai suunnitella kustomoidun Ford Mustangin.

Sweeney on ollut rekisteröitynyt republikaani vuodesta 2024.

Sweeney on kertonut kärsivänsä sosiaalisten tilanteiden pelosta.

 Valikoitu filmografia 

 Elokuvat 
 Once Upon a Time in Hollywood (2019)
 Reality (2023)
 Anyone But You (2023)
 Immaculate – tahraton (2024)
 Christy (2025)
 Kotiapulainen (2025)

 Televisiosarjat 
 Sharp Objects (2018)
 Everything Sucks! (2018)
 The Handmaid’s Tale – Orjattaresi (2018)
 Euphoria (2019–)
 The White Lotus (2021)

 Lähteet 

 Aiheesta muualla 



Luokka:Yhdysvaltalaiset elokuvanäyttelijät
Luokka:Yhdysvaltalaiset televisionäyttelijät
Luokka:Yhdysvaltalaiset lapsinäyttelijät
Luokka:Yhdysvaltalaiset elokuvatuottajat
Luokka:Vuonna 1997 syntyneet
Luokka:Elävät henkilöt
Luokka:77.4 Elokuvataide